Blitsige Affie skitter by SA’s vir gestremdes(Foto: Jayden van Heerden/Facebook) ŉ Blink toekoms wag op die 14-jarige Jayden van Heerden nadat hy die afgelope naweek vier goue medaljes verower en rekords laat spat het by die SA Sportvereniging vir atlete met ŉ fisieke gestremdheid (SASAPD) se Nasionale Atletiekkampioenskap in Kaapstad. Dié gr. 8-leerder aan die Afrikaanse Hoër Seunskool (Affies) in Pretoria het rekords in die 100 m-, 200 m- en 400 m-wedloop asook verspring opgestel. Die Internasionale Paralimpiese Komitee moet dit nog amptelik as rekords bevestig. Jayden het verlede jaar tydens die kampioenskap amptelike rekords in dié items opgestel wat hy nou vanjaar [hoewel nog nie-amptelik] verbeter het. Jayden het vanjaar die 100 m in 13,62 sekondes afgeblits, ŉ verbetering van verlede jaar se 14 sekondes. Hy het die 200 m in 28,08 sekondes kafgedraf, teenoor verlede jaar se 29 sekondes, en die 400 m in 63,73 sekondes, ŉ groot verbetering van verlede jaar se 67,31 sekondes. Hy het die verspringrekord op 4,4 m gestel en boonop in die o.17-afdeling meegeding. “Ons is verskriklik trots op hom. Hy werk baie hard en verdien sy prestasies deur en deur,” vertel Jayden se ma, Estelle, aan Maroela Media. Jayden is gebore met amniotiesebandsindroom. Dit kom voor wanneer die binneste laag van die plasenta, wat die amnion genoem word, tydens swangerskap beskadig word. As dit gebeur, vorm dun stukke weefsel (amniotiese bande) binne die amnion. Hierdie veselagtige bande raak verstrengel om die ontwikkelende fetus. Dit beperk bloedvloei en beïnvloed dan die groei van sekere liggaamsdele. Die jong man is weens dié sindroom sonder ŉ linkervoet gebore en moes ŉ prostetiese been kry. Dit het hom egter nie gekeer om sy droom as atleet uit te leef nie. (Foto: Jayden van Heerden/Facebook) Sy liefde vir atletiek het van kindsbeen af ontwikkel toe Johan Snyders van Icexpress Progressive Prosthetics, wat Jayden se prostetiese bene maak, hom begin aanmoedig het om aan atletiekbyeenkomste deel te neem. “Johan het gesien dat Jayden van kleins af baie vinnig kan hardloop. Hy het Jayden aangemoedig om atletiek te doen en hy het op die ouderdom van 12 jaar amptelik aan kompetisies begin deelneem.” Volgens Van Heerden oefen Jayden omtrent twee uur per dag, vyf dae per week. Hy blink ook uit in karate en het ŉ swart gordel en SA kleure in dié sport. Jayden wil aan die einde van die jaar aan die Para-Atletiek Junior Wêreldkampioenskapsreeks in Thailand deelneem en mik na die Paralimpiese Spele in 2028. Die motivering agter sy harde werk en prestasie is “hyself” en sy mede-atlete wat saam met hom oefen, vertel Van Heerden. Hy oefen onder meer saam met Ntando Mahlangu, die bekende Suid-Afrikaanse paralimpiese atleet, by dieselfde afrigter. Mahlangu is ‘n oud-Affie. “Hy vind ook inspirasie by ander paralimpiese atlete soos Ntando en Arnu Fourie.”